RESOLUCIÓN do 19 de abril de 2018 pola que se nomean os membros da Comisión Interuniversitaria de Galicia e se publican os parámetros de ponderación das materias troncais de modalidade e das materias de opción da proba de avaliación do bacharelato para o acceso ás ensinanzas universitarias oficiais de grao do Sistema universitario de Galicia para o curso 2018/19.
Consellería de Cultura, Educación e Ordenación Universitaria — III. Outras disposicións — 08/05/2018

O Real decreto lei 5/2016, do 9 de decembro, de medidas urxentes para a ampliación do calendario de implantación da Lei orgánica 8/2013, do 9 de decembro, para a mellora educativa dispón no artigo 2.4.c), que as administracións educativas organizarán a realización material da avaliación final de bacharelato para o acceso á universidade (ABAU) en colaboración coas universidades, que asumirán as mesmas funcións e responsabilidades que tiñan en relación coas anteriores probas de acceso a universidade (PAU).
Igualmente, na Orde do Ministerio de Educación, Cultura e Deporte ECD/42/2018, do 25 de xaneiro, pola que se determinan as características, o deseño e contido da avaliación de bacharelato para o acceso á universidade, as datas máximas de realización e de resolución dos procedementos de revisión das cualificacións obtidas, para o curso 2017/18, establécese no artigo 12 que as universidades asumirán as mesmas funcións e responsabilidades que tiñan en relación coa proba de acceso á universidade que se viña realizando ata o curso 2016/17.
Na Resolución conxunta da Secretaria Xeral de Universidades e da Dirección Xeral de Educación, Formación Profesional e Innovación Educativa do 27 de marzo de 2018, pola que se ditan instrucións para a realización, dentro do curso 2017/18, da avaliación de bacharelato para o acceso á universidade (ABAU) para o curso 2018/19 (DOG núm. 73, do 16 de abril de 2018), disponse que en Galicia as ditas probas estarán reguladas, de forma supletoria e no que resulte compatible co novo marco normativo, pola Orde de 24 de marzo de 2011 pola que se regulan as probas de acceso ás ensinanzas universitarias oficiais de grao e o proceso de admisión ás tres universidades do Sistema universitario de Galicia.
Na referida Orde do 24 de marzo de 2011 no artigo 4.1. disponse que é a Comisión Interuniversitaria de Galicia (CiUG), como órgano interuniversitario, o que ten a delegación de competencias propias das universidades do Sistema universitario de Galicia en materia de acceso.
Por outra banda, no artigo 4.2. determínase que a Consellería de Educación e Ordenación Universitaria nomeará os membros da CiUG, de acordo co establecido no convenio asinado polos reitores das universidades do Sistema universitario de Galicia en presenza do conselleiro de Educación e Ordenación Universitaria con data do 12 de marzo de 2001.
A Lei 6/2013, do 3 de xuño, do Sistema universitario de Galicia, dispón no seu artigo 11 que para o ingreso nos centros universitarios, as universidades públicas integrantes do Sistema universitario de Galicia constitúense nun distrito único para os estudos de grao e máster e as/os estudantes poderán acceder a calquera desas universidades, sempre que reúnan os requisitos académicos necesarios.
Ao abeiro da referida normativa as universidades do SUG aprobaron, respectivamente, no Consello de Goberno da Universidade da Coruña do 3 de abril de 2018, no Consello de Goberno da Universidade de Santiago de Compostela do 22 de febreiro de 2018 e no Consello de Goberno da Universidade de Vigo do 21 de marzo de 2018 «A táboa de parámetros de ponderación de materias de opción e troncal de modalidade da ABAU para o acceso ás ensinanzas universitarias oficiais de grao do Sistema universitario de Galicia 2018/19».
De conformidade co exposto,
Artigo 1.
Nomeamento dos membros da Comisión Interuniversitaria de Galicia
Noméanse como membros da Comisión Interuniversitaria de Galicia (CiUG) para o curso 2017/18 a:
Presidente:
Luís María Hervella Torrón (delegado do reitor da Universidade de Santiago de Compostela).
Vicepresidentes:
Pedro Armas Diéguez (delegado do reitor da Universidade da Coruña).
Antón Fernández Álvarez (delegado do reitor da Universidade de Vigo).
Vogais en representación da Consellería de Cultura, Educación e Ordenación Universitaria:
Mª del Carmen García Rodríguez.
Amparo Jiménez Carrión.
María Dolores Vázquez Froján.
Artigo 2.
Publicación dos parámetros de ponderación
Publícanse no anexo desta orde os parámetros de ponderación das materias troncais de modalidade e das materias de opción da proba de avaliación do bacharelato para o acceso ás ensinanzas universitarias de grao do Sistema universitario de Galicia para o curso 2018/19.
Disposición derradeira.
Entrada en vigor
Esta orde entrará en vigor o mesmo día da súa publicación no
Diario Oficial de Galicia
.
Santiago de Compostela, 19 de abril de 2018